
Szingapúr politikai berendezkedésének komplex vizsgálata

Kulcsszavak: Szingapúr;politika;hibrid;rezsim;meritokrácia
Fő kutatási kérdésem: Mi a szingapúri siker kulcsa? Hipotézisem, hogy a kialakult szingapúri politikai rendszer működőképes és hatékony.
Kutatásom első felében szakirodalmat gyűjtöttem, azokat feldolgoztam. Második felében Magasházi Anikóval, Szingapúr-szakértővel készítettem interjút.
Hogyan stabilizálta hatalmát a Népi Akció Párt, amely 1959 óta van hatalmon? 1965 után komoly makrogazdasági sokk érte az országot. A vezető réteg és a technokraták azonban sikeresen kezelték a válságot pragmatikus és rugalmas stratégiával. A szegénység és a munkanélküliség csökkentésével gyors gazdasági növekedést és folyamatos életszínvonal-növekedést biztosítottak.
Hogyan lehetséges, hogy még mindig nem következett be érdemi demokratizálódás? Hibrid rezsim, tehát a demokráciák és autokráciák jellemzőit vegyítik.
Várható-e Szingapúr teljes demokratizálódása? Magasházi Anikó, Szingapúr-szakértő válasza a következő: „Szerintem csak egyre több területen fog enyhülni, de az egypárt-dominanciából való kikerülés nagyon hosszú idő. Akkor jön változás, ha valami nagy hibát csinál a kormány, például a korrupció szintje megnő vagy olyan intézkedést hajtanak végre, amely a jólétet jelentősen lecsökkenti.”
Milyen eszközökkel teremtette meg a kormány legitimációját? A legitimáció komplex eszköztárát alkalmazza: alacsony intenzitású represszió, kooptálás, patronázs és a legitimáció input, output és folyamat dimenziói. Azért támogatja a lakosság a PAP-ot választásról választásra, mert hatékonyan növelik az életszínvonalat.
Mely ideológiákra szerveződik kormányzati működésük? A vezetők hivatalosan nem képviselnek egyetlen ideológiát sem. A Szingapúr-elemzők többsége azt állítja, hogy a PAP-kormánynak olyan komplex ideológiája van, amely magában foglalja a meritokráciát, a pragmatizmust, az elitizmust, a multiracializmust és az ázsiai hagyományos értékeket.
Milyen gyakorlatokat használ a PAP hatalma megtartása érdekében? Az intézmények, eljárási folyamatok manipulációjával és rugalmas stratégiájukkal sikeresen megoldják az érkező kihívásokat.
Kutatási eredményem, hogy az uralkodó párt hatékonyan vezeti az országot. Sikerének kulcsa a pragmatikus hozzáállás, a folyamatos ágazati innováció és fejlesztés, valamint az állam és intézményeinek kiemelkedő hatékonysága. A rugalmas stratégiájukkal képesek magas és állandó szinten tartani a gazdasági-politikai növekedést és az állampolgárok támogatását a választásokon megszerezni.



